لإمبراطورية لبيزنطية

لامبراطورية البيزنطية (باليونانية Βασιλεία Ῥωμαίων) و كتسمى حتى لامبراطورية الرومانية الشرقية هي دولة كاتمتّل لاستمرارية ديال لامبراطورية الرومانية ف لمناطق الشرقية ديالها، بعدما كانت طاحت لامبراطورية الرومانية لغربية، و لعاصمة ديالها لقسطنطينية لي هي دابا اسطنبول. كانت لامبراطورية لبيزنطية هي مركز نتاع تطور و لفن و الادب لمسيحي، و كانت كتمثل لحضارة و الثقافة المسيحية الشرقية الاورثودكسية. عتامدو البيزنطيين على نظام ؤطوقراطي، و كان ف السلطة التشريعية لمجلس نتاع الشيوخ لبيزنطي. اصل د سمية. كيرجع الاصل نتاع سمية "لامبراطورية لبيزنطية" ل كلمة "بيزنطة" لي هي سمية لقديمة لمدينة لقسطنطينية قبل ما يولي قسطنطين هو لامبراطور. الناس لي عاشو ف الامبراطورية البيزنطية ف ديك الوقت ما كانوش كيسميوها بهاد سمية و كانو كيعيطو ليها "لامبراطورية الرومانية" ولا "الجمهورية الرومانية" و كانو كيقولو ليها حتى "ليونان". هاد الناس كانو كايعتابرو راسهم رومان "Romaioi". ف لقرون لوسطانية، لؤرپيين لي ف ؤروپا لغربية كانو كيقولو ليها "لامبراطورية ليونانية" و لامبراطور لبيزنطي كان سميتو "امبراطور نتاع ليونان" باش يقدرو يفرقو ما بينهم و بين دولة رومانية لمقدسة لي فالغرب. لعالم لاسلامي من عرب و فرس و امازيغ كيسميوهم ب مصطلح "رومي" ولا "روم". من لقرن 19، تنتاشر لمصطلح ديال "لامبراطورية لبيزنطية" ف لادبيات، سيرتو بسباب الشعبية ديال لكتابات ديال التوارخي لبيزنطي لاونيكوس خالكوكونديليص (عاش ف لقرن 15). كاينين باحتين ليوم كيعتابرو بلي هاد لمصطلح مامزيانش و ماخاصوش يتخدّم. تاريخ. لقسطنطينية عاصمة نتاع دولة رومانية. بدا تاريخ نتاع بيزنطة منين قسطنطين بدل لعاصمة نتاع دولة الرومانية ل لقسطنطينية عام 330 م و ختارها باش تكون روما جاوجة! و حيتاش هي جات فواحد الموقع لي استراتيجي و تجاري مهم بين اسيا و اوروپا و لبحر لكحل و لبحر لبيض لمتوسط و دار قسطنطين بزاف نتاع تعديلات لتنمية نتاع لمدينة لمسيحية ف لامبراطورية لبيزنطية. قسطنطين كان من لحكام لي عطاو حقوق كثيرة لمسيحيين و عطاهم بزاف نتاع لميزات مور ما تعرضو لقمع لي طويل ف عهد بزاف نتاع لحكام رومانيين و من نهنا غا تبدا لمسيحية بالانتشار بواحد شكل لي كبير ف لامبراطورية و لكن منين وصل لامبراطور يوليان لحكم عام 361 م حاول انه ينقص من نفود نتاع لمسيحية لي زادت بشكل كبير و بغا يرجع قيمة لوثنية لهلنستية ف لامبراطورية من جديد و لكنيسة لي سمات عليه " يوليان لكافر " و لكن رجعات لمسيحية بقوة من جديد من مات يوليان مقتول عام 363 م حتى ولات الدين رسمي مور 3 نتاع لقرون ديال الاضطهاد نهاية نتاع لامبراطورية رومانية لغربية. و ف لقرن لخامس تسمع خبار ان لامبراطورية رومانية لغربية طاحت و منين كانت الامبراطورية لبيزنطية شرقية ف لقرن 5 تتمتع بجو من سلمية و غادية فوتيرة نتاع تقدم مستمر كانت جارتها لغربية ف حالة لي كتدل على انها ما بقا ليها والو و تطيح و سبب كيرجع لغزوات و لاستعمارات لي كترات عليها من لقبايل نتاع لجرمان حيتاش ف عام 476 م جا لقائد لجرماني اودواكر و قتل الامبراطور روماني لغربي رومولوس و هادشي لي ادى ف تالي لنهاية نتاع دولة رومانية لغربية لحروب نتاع بيزنطة مع لجرمان و لقوط. ف لقرن سادس بدات بيزنطة كتدخل لحروب مع لقوط و لجرمان لي ولا عندهم نفود كبير ف اوروپا لغربية و كان نزاع لي بين بيزنطيين و لجرمان هو نزاع سياسي و مدهبي، و نزاع سياسي لي بدا منين حاولت دولة بيزنطية تاخد اراضي ف اوروپا لغربية حيتاش ف عام 535 نجحو لبيزنطيين ف سيطرة على صقلية و هادشي لي خلا لقوط يقاوموا هاد لغزو بيزنطي و قدرو لبيزنطيين يحاصرو ناپولي و روما و جنوب نتاع طاليان عام 536 و لملك نتاع لقوط شرقيين صيفط لبابا ثيوداهاد ل مدينة نتاع لقسطنطينية باش يطلبهم يخرجوا من روما و جنوب طاليان و صقلية و لكن لبيزنطيين رفضوا و ف عام 546 لقوط شرقيين دخلوا ل روما و لكن في تالي لبيزنطيين جابوا جيش كبير لي وصل لعدد ديالو ل 35. 000 واحد و لي قاموا بمعركة ضد توتيلا لي هو زعيم قوطي و خسر ف لمعركة ضد لبيزنطيين و مور ما مات توتيلا خلفو زعيم تيا لي تاهو خسر واحد لمعركة عام 552، واخا لقوط قاومو و لكن فتالي لبيزنطيين ربحوا ف شبه لجزيرة طاليانية، و ف عام 551م حاولت مملكة لقوط لغربية ف سپانيا انها تدعم لمتمردين على دولة لبيزنطية و هادشي لي خلا لبيزنطيين يصيفطو جيش كبير لي قدر ياخد جنوب نتاع سبنيول و بقات تحت سيطرة نتاعهم حتى رجعوها لقوط ف اواخر لقرن سادس لحروب و لمشاكل لبيزنطية مع سلاڤين و صربيين. و تعرضات دولة لبيزنطية لبزاف نتاع مشاكل و لغارات من لسلاڤين و صربيين لي ف لبلقان ف دولة لبيزنطية لي حققات انتصارات كثيرة ف غرب اوروپا و بزاف نتاع لبلايص تعرضات لخسارة كبيرة ف شرق اوروپا و بالضبط لبلقان لحالة نتاع لوتنية لهلنستية منين ولات مسيحية دين رسمي. لوتنية لهلنستية ف لقرن سادس ولات حاجة ممنوعة و بدات دولة لبيزنطية كتقاوم و كتضطهد اي واحد ماشي مسيحي و ف نفس الوقت فهاد لفترة بانت حركات لي حاولت تخلط ما بين ترات الهلنستي و لايمان لمسيحي بحال الاكاديمية الافلاطونية لي تسدات ف تالي بسبب انها كتروج لافكار وتنية لمشروع نتاع ايا صوفيا. بداو لمهندسين بجوج ايسيدور و انتيميوس ف لخدمة باش ينبنيو لكنيسة نتاع لحكمة الالهية و لا كنيسة ايا صوفيا و هاد لمشروع لي بناوه بلاصة كنيسة قديمة تدمرات بسبب شي تمردات كانوا وقعوا و هاد لكنيسة تبنات بحال تكريم لروح " صوفيا " لي هي مسيحية مصرية تعرضات لتعديب من طرف دولة رومانية حيتاش ما بقاتش كتعبد الاصنام و بسبب ديك تضحية لي دارت قرر لبيزنطيين يبنيو هاد لكنيسة عام 537 لحروب بين بيزنطة و لفرس. و ف جيهة شرقية كان نفس سيناريو حيتاش لحروب لي كانت بين لفرس و لبيزنطيين كان صعيب شي حد يوفقهم و لكن ف عام 561 م تافق جيستنيان و كسرى انه يديرو واحد لاتفاق نتاع سلام لمدة ديالو 50 عام و منين تسالا لاتفاق رجعات ديك لعداوة لي بين لفرس و لبيزنطيين و هادشي لي خلا ف بداية لقرن سابع انه لفرس ياخدو شام و يدخلو لقدس! و لكن منين وصل هرقل لحكم نتاع لامبراطورية لبيزنطية هادشي لي خلا لامور تقلب لبيزنطيين ف تالي و قدر يرجع هرقل لقدسو شام و كل لاراضي لي خداوهم لفرس لفتوحات توسع نتاع لعرب ضد بيزنطة. بداو لعرب لحملات ديالهم على دولة بيزنطية و كل شي بدا منين صيفط نبي محمد الصحابي لحارتي بن عمير الازدي رسول لبيزنطة لي ف تالي قتلوه رومان! و هنا لعرب غا يبداو لحملات على بيزنطة و غا يبداو لعرب كيتوسعو على حساب اراضي لبيزنطية حتى لمعركة اليرموك عام 636 م و مور هاد لمعركة رجع شام كلو تحت سيادة نتاع لخلافة و فالعهد نتاع الامويين غا يحاولو يدخلو لقسطنطينية و غا يحاصروها و لكن ما غا يقدوش يطيحوها عام 678 م و رجعو الامويين عاوتاني و حاصروا لمدينة للمرة جاوجة عام 717 م و لكن هادشي خلا لبيزنطيين يتحركو و يحاولو يقاومو هاد توسع لعربي و من عام 740 م بداو لبيزنطيين كيربحوا و حققوا نتصارات كبيرة ف شمال نتاع شام و شرق الاناضول و لي خلا لبيزنطيين يربحوا ف اغلبية لمعارك حيتاش خلافة الاموية ف ديك الفترة كانت كتعيش ضغوطات و مشاكل ف عهد عبد المالك بن مروان و هادشي لي خلا بيزنطة تدخل ل مدينة مرعش و تربح ف معركة بحرية حدا قبرص و ف لقرن تاسع الميلادي بدات دولة لبيزنطية كتضاعف بسبب صراعات و المشاكل و التورات لي ضدها و هادشي لي خلا لعرب و المسلمين يبداو ف غزوات جديدة ضدها و ف عام 827 دخلو لمسلمين لصقلية و ولات الجزيرة تحت لحكم نتاع الاغالبة و دخلو لمسلمين لجزيرة كريت اليونانية و بانت فيها امارة كريت لي ولات تحت تبعية لعباسية و بداو لعباسيين هوما و لحمدانيين ف شام كيديرو غارات على بيزنطة و هادشي لي خلا الامر يزيد يصعاب على لبيزنطيين و ف عام 963 م جا لامبراطور ناقفور لي ستاطع يرد جزيرة كريت لسيادة نتاع لبيزنطيين و حتى جون زيمسكي لي حتل قبرص و لكن واخا لامبراطورية قدرات ترجع بعض لبلايص و لكن كانت دولة ف خطر كبير من ناحية نتاع لفاطميين حرب لبيزنطيين مع لبلغاريين. نتيجة لي كانت سلبية على دولة لبيزنطية هي منين ركزات بيزنطة على لعرب و الفرس و خلات خطر واحد اخر و لي هوما لبلغاريين لي قدرو يتوسعو ف بلقان، عام 894 م لبلغاريين غزاو بيزنطة و هادشي لي خلا لامبراطورية تفكر ف الرد عليهم و سيفطوا الاسطول ديالهم ف لبحر لكحل باش يقدرو يهاجمو لبلغار من لور و حتى هنگاريين عاونو لبيزنطيين ضد ف لبلغاريين، و ف عام 923 بداو لبلغاريين بتعدية على لبلايص شمالية نتاع بيزنطة و موراها بعام بلغاريين فرضوا لحصار على لقسطنطينية تحت قيادة نتاع ملك لبلغاري سيميون و لكن لملك مات موراها و هادشي لي خلا بلغاريا و القوة ديالها تضعاف و قدرو لبيزنطيين يدخلوا لبلغاريا و يردوها محمية بيزنطية حتى جاو رواسة و دخلوا لبلغاريا و لكن زعيم بيزنطي جون لول جرا على روس و يرجع بلغاريا ل بيزنطة بانت مقاومة بلغارية ضد لبيزنطيين و لكن واخا هكاك ما قدروش لبلغاريين انهم يربحو ضد بيزنطة و ف عام 1014 م خسرت بلغاريا معركة كيلديون لي بيها ستسلموا لبلغاريين لعلاقات روسية لبيزنطية. كانت علاقات ما بين رواسة و لبيزنطيين علاقة متوترة فلول و لكن تقوات العلاقة ديالهم و خصوصا مع رواسة نتاع كييڤ لي دارو مع لبيزنطيين علاقة تجارة و العسكر بل وصلات العلاقة روسية لبيزنطية لزواج لاميرة انا ب فلاديمير لي كانت سبب اساسي فالبداية نتاع دخول لمسيحية لرواسة نتاع كييڤ موراها لفيقة لمقدونية. بدا لعصر نتاع لفيقة لمقدونية لي كان كيتعتبر فترة لي مؤترة بزاف ف تاريخ لبيزنطي حيتاش فهاد لوقيتة بالضبط تكتبو بزاف نتاع ملجدات لقانون و لسياسة و تطور الاهتمام بالفن لبيزنطي و لفلسفة و حتى تدريس لمسيحية و لاهوت فالجامعات و اكاديميات و فهاد لحقبة حتى هي دخلوا لبلغاريين و الصربيين و رواسة لمسيحية الارتودكسية و هادشي لي خلا نفود و تاثير بيزنطة يخرج برا من لامبراطورية لانشقاق لعظيم ( لكنيسة لغربية و شرقية تقسمو ). ف لقرن 10 ميلادي بدات العلاقات ما بين بيزنطة لي كتمثل لمسيحية الارتودكسية و روما لي كتمثل لمسيحية الكاتوليكية لواحد لازمة لي هي كبيرة و تمسات هاد الحادتة ب " بالانشقاق العظيم " و كولشي بسبب نفود لجرماني لي كان كبير ف لغرب و كاين تا نزاعات دينية لي بانت بين لغرب و الشرق فشي امور لي عندها علاقة بالاهوت نتاع المسيحية صليبيين و بيزنطة. لحملة لولة و تانية لي كانت كتستهدف شام لي قدرو صلبيين يديرو امارات و دول مسيحية تماك منهم مملكة نتاع لقدس الصليبية عام 1099 م و كانت الحملة تالتة لي خطتهم يسيطرو على مصر و لكن ف الحملة رابعة غا يتبدل كولشي ف بلاصة ما تكون الحملة رابعة غادية ل شام و المشرق مشات القسطنطينية! و دخلو صليبيين و دمرو و خربو لمدينة و شعلوا فيها العافية عام 1204 م و مور 60 عام من سيطرة نتاع صلبيين على لقسطنطينية قدرت سلالة نتاع لاسكاريس انها ترجع لقسطنطينية لبيزنطة و تجري على صليبيين التواركة و النهاية نتاع الدولة لبيزنطية. بداو تواركة كيبانو و بدا النفود ديالهم كيزيد ف الاناضول ف لقرن 11 مور ما نتاصرو السلاجقة على لبيزنطيين ف لمعركة نتاع ملادكرد لي كانت لبداية نتاع توسع التواركة، و لي غا يكونو نيشان لخطر لحقيقي على بيزنطة. و غا تبان دول تركية ف لاناضول بحال سلاجقة روم و امارة قرمان و لكن اخطر دولة و لي غا يكون عندها دور لكبير ف لمصير نتاع الدولة بيزنطية و هوما العتمانيين لي اسسو دولة ديالهم عام 1299 على يد عثمان بن ارطغرل، و ختارو مدينة بورصة عاصمة للدولة ديالهم و بداو ف توسع. و قدرو ياخدو اخر مدينة ف الاناضول تحت سيطرة لبيزنطيين و لي هي اشكيشهر و موراها حتلو ليونان و غلبو صربيين و حاصرو لقسطنطينية من كل جوايه و ف لقرن 14 السلطان العتماني بيازيد وجد جيش كبير باش يدخل لقسطنطينية و لكن ما قدرش حيتاش كانو التيموريين بداو الحملات من شرق حتى وصل السلطان محمد لفاتح لحكم و هنا حس لامبراطور قسطنطين 11 بالخطر و طلب من الؤروپيين يعاونوه باش يوقفو العتمانيين. ولكن محمد دخل لمدينة و حاصرها، و تقتل الامبراطور قسطنطين 11 و هكا كانت النهاية نتاع الدولة لبيزنطية لي دامت تقريبا 1100 عام.